Pressemeddelelse, torsdag d. 7. marts 2019 kl. 08.00

**Modeikon og aktivist Vivienne Westwood gæster Heartland TALKS**

Heartland kan i dag præsentere den legendariske britiske modedesigner og bæredygtighedsaktivist Vivienne Westwood på TALKS-programmet. Dagens pakke inkluderer desuden direktør for Nationalmuseet, Rane Willerslev, i samtale med fotojournalist Jan Grarup samt forfatter Kim Leine, der skal tale om danske værdier med debattør og forfatter Ahmed Akkari.

Heartland føjer i dag yderligere danske og internationale navne til årets TALKS-program, der allerede tæller blandt andre den prisvindende, amerikanske forfatter Jonathan Franzen. Han får i dag følgeskab på sommerens program af tre nye navne: **Vivienne Westwood**, **Rane Willerslev** og **Kim Leine**. Dermed er der nu offentliggjort otte navne til TALKS-programmet.

”Vi er meget glade for at kunne præsentere yderligere tre spændende navne til årets program. Det betyder meget for os at kunne invitere vores gæster til en samtale med Vivienne Westwood i Danmark. Designeren og aktivisten Westwood er et af de absolut største, nulevende ikoner i modeverdenen. Hun har siden sin karrieres start været en af de mest engagerede og ofte kritiske stemmer i modebranchen og kommer på Heartland til at være i direkte kontakt med publikum,” siger Rasmus Quistgaard, programchef for Heartland TALKS.

**Vivienne Westwood – taler om mode, forbrugerisme og en bæredygtig verden sammen med publikum**

Den verdensberømte britiske designer **Vivienne Westwood** har i snart 50 år været en af de mest toneangivende karakterer i den internationale modeverden – fra 70’ernes punk- og biker-inspirerede periode over 80’ernes karakteristiske piratkollektion til nutidens mere eksperimenterende, aktivistiske stil med fokus på bæredygtighed.

Det er måske mindre kendt i Danmark, at Westwood også er en brændende bæredygtighedsaktivist. Det er netop klimaet og bæredygtighed, der bliver omdrejningspunktet, når hun gæster Heartland til sommer. Publikum vil kunne forvente en skarp Westwood, der gerne kritiserer tankeløse forbrugere og ditto modedesignere.

På Heartland vil hun indtage scenen og som den første nogensinde indgå i en direkte samtale med publikum uden samtalepartner eller moderator i TALKS-teltet.

**Rane Willerslev & Jan Grarup – reflekterer over, hvordan vi arbejder**

Siden museumsdirektør **Rane Willerslev** tiltrådte stillingen som direktør for Nationalmuseet i København den 1. juli 2017, er han kommet på fornavn med mange danskere gennem DR2-serien ”Ranes Museum”, hvor mange har forelsket sig i hans folkelige ydre og moderne ledelsesstil.

På Heartland kan man møde Rane, når han under overskriften *”Arbejder vi alle sammen forkert?”* taler med den verdenskendte fotojournalist **Jan Grarup**, der blev offentliggjort til TALKS-programmet i december sidste år. Det er to mennesker, som i lange perioder har arbejdet under ekstreme betingelser – Grarup fx i humanitære brændpunkter overalt på jorden, og Willerslev fx som pelsjæger i Sibirien og i dag som den nytænkende leder af Danmarks største museum. Hver for sig repræsenterer de modpoler til et normalt arbejdsliv og kan hjælpe os alle sammen til at reflektere over, hvad det er for en arbejdskultur, vi lever i.

Samtalen modereres af **Anja Bo**, der i årevis har dækket arbejdsrelaterede historier, bl.a. som tidligere vært på DR2 Deadline og i et hav af interviews.

**Kim Leine & Ahmed Akkari – ”Hvad er danske værdier i dag?”**

Den dansk-norske forfatter **Kim Leine** har siden debuten i 2007 med den selvbiografiske roman ”Kalak” høstet et imponerende antal litterære priser (bl.a. De Gyldne Laurbær i 2012, Nordisk Råds litteraturpris i 2013 og senest Kronprinsparrets Kulturpris sidste år). Leine beskriver typisk livet i periferien af det danske samfund. De underholdende og dramatiske situationer fra hans bøger stammer ofte fra Grønland, og det er bl.a. i dette ”indefra *og* udefra-blik” på Danmark, at Kim Leine har noget til fælles med **Ahmed Akkari**.

Leine skal tale med den allerede offentliggjorte debattør og aktivist Akkari om, hvad vi egentlig forstår ved danske værdier i dag. Akkari har udover sin rolle i den verdensberømte karikaturstrid tilbragt store del af sit liv i Mellemøsten og på Grønland, hvor han nærmest begravede sig i det lokale bibliotek for bedre at kunne forstå sit eget ståsted.

Debatten modereres af journalist og radiovært **Adam Holm**, der har behandlet danske værdier som emne i en række radio- og tv-udsendelser, bl.a. i DRs ”Adam og Eva” i 2018.

*Heartland Talks er skabt i samarbejde med en række af Danmarks stærkeste forlag, bl.a. Gyldendal, Lindhardt & Ringhof, Gad, People’s Press og Informations Forlag.*

**Flere navne de kommende måneder**

Med dagens tre nye navne til TALKS-programmet er der nu offentliggjort otte navne, der kan opleves på Nordeuropas største talksscene til sommer. De kommende måneder vil der løbende blive offentliggjort flere navne fra hele verden inden for MUSIC, ART, TALKS og FOOD. De vil alle kunne opleves på Heartland 2019, der finder sted fra torsdag d. 30. maj til lørdag d. 1. juni 2019.

**BILLETSALG**

**Partoutbillet**: 1.950 DKK ekskl. gebyr

**Partoutbillet, børn (6-12 år)**: 650 DKK ekskl. gebyr

**Partoutbillet, børn (0-5 år):** 25 DKK ekskl. gebyr

**Endagsbillet (torsdag, fredag el. lørdag)**: 950 DKK ekskl. gebyr

**Endagsbillet, børn (6-12 år)**: 275 DKK ekskl. gebyr

**Endagsbillet, børn (0-5 år)**: 25 DKK ekskl. gebyr

**OVERNATNINGSTILBUD**

**Campingpas (v. eget telt, iglotelt, cardboard- eller tenthouse)**: 200 DKK ekskl. gebyr

**Opslået iglotelt (2 pers.)**: 650 DKK ekskl. gebyr

**Cardboardhouse (2 pers.)**: 850 DKK ekskl. gebyr

**Tenthouse (2 pers.)**: 2.150 DKK ekskl. gebyr

**Plads til medbragt campingvogn/autocamper (uden strøm)**: 950 DKK ekskl. gebyr

**Plads til medbragt campingvogn/autocamper (med strøm)**: 1.750 DKK ekskl. gebyr

***Boutique telt (2-4 pers.)****: 5.955 DKK – 8.955 DKK ekskl. gebyr - VENTELISTE*

***Mini lodge (2 pers.)****: UDSOLGT*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // [peter.storgaard@have.dk](mailto:peter.storgaard@have.dk) // 28 49 33 86

Kristina Sindberg // [kristina@have.dk](mailto:kristina@have.dk) // 24 86 01 84

Heartland:

Direktør: Ulrik Ørum-Petersen // [ulrik@livenation.dk](mailto:ulrik@livenation.dk)

Udviklings- og kommunikationschef: Janne Villadsen // [janne@heartlandfestival.dk](mailto:janne@heartlandfestival.dk)

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**Heartland på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland er støttet af:**

Faaborg Midtfyn Kommune

Udvikling Fyn